જો કે, બર્ડ હિટની ઘટનાને પગલે એરપોર્ટ પર ભારે ઉત્તેજના અને હોબાળાના દ્રશ્યો જાવા મળ્યા હતા. આ અંગે પ્રાપ્ત માહિતી મુજબ, અમદાવાદ એરપોર્ટ પરથી સવારે ગો એરની અમદાવાદથી દિલ્હી જતી ફલાઇટ સવારે ૮-૨૫ મિનિટે ટેક ઓફ થઇ હતી, ફલાઇટ જેવી ઉડીને હવામાં પહોંચી કે, થોડીવારમાં અચાનક જ કયાંકથી કોઇ પક્ષી આવીને ફલાઇટ સાથે અથડાયું હતું. જેના કારણે ફલાઇટનું ડાબી બાજુનું એન્જિન બંધ પડી ગયું હતું. એન્જિન બંધ પડતાં પાયલોટે સમયસૂચકતા દાખવી તરત જ એરપોર્ટ ટ્રાફિક કંટ્રોલ(એટીસી)ને જાણ કરી હતી અને ઇમરજન્સી લેન્ડીંગ માટે પરવાનગી માંગી હતી. ત્યારબાદ ગો એર ફલાઇટનું તાત્કાલિક અમદાવાદ એરપોર્ટ પર ઇમરજન્સી લેન્ડીંગ કરાવવામાં આવ્યું હતું અને મોટી દુર્ઘટના સર્જાતા ટળી ગઇ હતી. ફલાઇટના પાયલોટ સહિત પ્રવાસીઓ અને એરપોર્ટ ઓથોરીટીએ પણ રાહતનો દમ લીધો હતો. દરમ્યાન ફલાઇટનું એન્જિન જ બંધ પડી ગયું હોવાથી તે ટેક ઓફ કરી શકે તેવી સ્થિતિમાં ના હતી અને તેથી પ્રવાસીઓ અટવાઇ પડયા હતા. પ્રવાસીઓએ ગો એરના અધિકારીઓને દિલ્હી જવા વૈકલ્પિક વ્યવસ્થા કરવા માંગણી કરી હતી.